নাইট শিবিরে যোগ দিলেন অধিনায়ক অজিঙ্ক্য রাহানে

কলকাতা: কলকাতা নাইট রাইডার্সের শিবিরে যোগ দিলেন অধিনায়ক অজিঙ্ক্য রাহানে (Ajinkya Rahane)। মঙ্গলবার কলকাতা শহরে পা দেন তিনি, তাঁর জন্য জমকালো স্বাগতমের ব্যবস্থা করল ফ্র্যাঞ্চাইজি। নাইট শিবিরের অফিসিয়াল সোশ্যাল মিডিয়া হ্যান্ডল থেকে বেশ কিছু ছবি পোস্ট করা হয়েছে। তার মধ্যে একটিতে রাহানেকে তিনটি আইপিএল ট্রফির সঙ্গে পোজ দিতে দেখা গেল।

শ্রেয়স আইয়ারকে (Shreyas Iyer) ছেড়ে দেওয়ার পর থেকেই কলকাতা নাইট রাইডার্স (KKR) সমর্থকদের মনে একটাই প্রশ্ন ছিল— পরবর্তী অধিনায়ক কে? একাধিক জল্পনা, দোলাচল অবশেষে কাটিয়ে কেকেআর ম্যানেজমেন্ট ঘোষণা করে, ২০২৫ আইপিএলে নেতৃত্ব দেবেন অজিঙ্ক্য রাহানে এবং সহ-অধিনায়ক ভেঙ্কটেশ আইয়ার (Venkatesh Iyer)।

আরও পড়ুন: আইপিএলে নিষিদ্ধ তামাক ও অ্যালকোহলের বিজ্ঞাপন, নির্দেশ কেন্দ্রের

সোশ্যাল মিডিয়া এক্স-এ পোস্ট করে নাইটদের সিইও ভেঙ্কি মাইসোর (Venky Mysore) জানান, “অজিঙ্ক্য রাহানের মতো একজনকে পেয়ে আমরা আনন্দিত, যিনি অধিনায়ক হিসেবে অভিজ্ঞতা এবং বিচক্ষণতা আনবেন। ভেঙ্কটেশ আইয়ারও এই কেকেআর ফ্র্যাঞ্চাইজির খেলোয়াড় যাঁর নেতৃত্বগুণ রয়েছে। আমরা আত্মবিশ্বাসী যে শিরোপা ধরে তাঁরা দারুণভাবে একসঙ্গে কাজ করবেন।”

প্রসঙ্গত, আইপিএল ২০২৫-এর (IPL 2025) নিলামে প্রথমটায় রাহানেকে কোনও দলই নেয়নি। পরে তাঁর বেস প্রাইস ১.৫ কোটিতে তাঁকে ঘরে তুলে নেয় নাইট শিবির। সেই জায়গা থেকে দলের নেতৃত্ব দিতে চলেছেন রাহানে। এদিকে ভেঙ্কটেশ আইয়ারকে ধরে না রাখলেও ২৩.৭৫ কোটি দিয়ে কিনে নেয় কেকেআর। তিনি আপাতত রাহানের ডেপুটি। তবে অধিনায়ক ব্যাট হাতে পারফর্ম না করতে পারলেই নেতৃত্বের ব্যাটন চলে যাবে আইয়ারের হাতে।